**Ľ:** **Pane, ja volám k tebe, \* vyslyš ma, vyslyš ma, Pane. \* Pane, ja volám k tebe, \* vypočuj môj hlas. \* Keď volám k tebe, \* vyslyš ma, Pane.**

**Moja modlitba nech sa vznáša k tebe ako kadidlo \* a pozdvihnutie mojich rúk \* ako obeť večerná, \* vyslyš ma, Pane.**

**Verš: Vyveď ma zo žalára, aby som tvoje meno mohol velebiť.**

**hl. 1.: T**eba, Syna Panny, spoznala márnotratnica ako Boha, \* s plačom sa modlila, \* lebo bola hodná sĺz za to, čo porobila: \* „Rozviaž moju vinu ako ja vlasy, \* obľúb si milujúcu, a spravodlivo nenávidenú, \* a budem ťa ohlasovať väčšmi ako mýtnik, \* Dobrodinec, ktorý miluješ človeka.“

**Verš: Spravodliví sa zhromaždia vôkol mňa, keď mi priazeň prejavíš.**

**D**rahocenné myro márnotratnica zmiešala so slzami \* a vyliala na tvoje prečisté nohy, bozkávajúc ich. \* Ospravedlnil si ju, \* aj nám daruj odpustenie, \* za nás trpiaci a spas nás.

**Verš: Z hlbín volám k tebe Pane, Pane, vypočuj môj hlas.**

**V**tedy, keď ti hriešnica prinášala myro, \* tvoj učeník sa hlásil u tých, ktorí prestupovali zákon. \* Ona sa radovala, keď liala drahocenné myro, \* on sa ponáhľal predať Drahocenného. \* Ona spoznala Vládcu a on sa s Vládcom lúčil. \* Ona sa oslobodila a Judáš sa stal otrokom nepriateľa. \* Strašná je lenivosť, veľké je pokánie. \* Daruj mi ho, Spasiteľu, trpiaci za nás a spas nás.

**Verš: Nakloň svoj sluch k mojej úpenlivej prosbe.**

**A**ch, tá Judášova bieda! \* Videl márnotratnicu ako bozkáva nohy a vymyslel lesť zrady bozkom. \* Ona si rozviazala vlasy a on sa poviazal hnevom, \* miesto myra nesie odporne páchnucu zlobu. \* Veď závisť nevie mať úctu k tomu, čo je správne. \* Ach, tá Judášova bieda! \* Zachráň pred ňou, Bože, naše duše!

**Verš: Ak si budeš, Pane, neprávosť uchovávať v pamäti, Pane, kto obstojí? Ale u teba je odpustenie hriechov.**

**hl. 2.: H**riešnica beží do sveta kúpiť drahocenné myro, aby pomazala Dobrodincu \* a predavačovi hovorí: \* „Daj mi myro, nech i ja pomažem toho, ktorý ma očistil \* od všetkých mojich hriechov.“

**Verš: Spolieham sa na teba, Pane. Moja duša sa spolieha na tvoje slovo. Moja duša dúfa v Pána.**

**hl. 6.: P**ohrúžená do hriechov, našla teba, prístav záchrany. \* Pozri ako mieša myro so slzami a volá k tebe, \* pozri na pokánie hriešnikov a čakaj. \* No, Vládca, zachráň ma pred vlnou hriechov \* pre svoje veľké milosrdenstvo.

**Verš: Väčšmi ako strážcovia vyčkávajú dennicu, nech dúfa Izrael v Pána.**

**D**nes Kristus prichádza do farizejovho domu \* a žena, hriešnica, pristupuje k nemu, \* zvíja sa pred jeho nohami a volá: \* „Pozri na pohrúženú do hriechov, \* zúfalú pre svoje skutky, \* ktorá sa neštíti tvojej milosti \* a daj mi, Pane, zanechanie zlého a spas ma.“

**Verš: Lebo u Pána je milosrdenstvo a hojné vykúpenie. On sám vykúpi Izraela zo všetkých jeho neprávostí.**

**M**árnotratnica vystiera k tebe svoje vlasy, Vládca, \* Judáš vystiera ruky, ktoré prestúpili zákon. \* Ona si vzala odpustenie, on si vzal strieborniaky. \* Preto tebe, ktorý si bol za nás predaný \* a nás oslobodil spievame: \* „Pane, sláva tebe.“

**Verš: Chváľte Pána, všetky národy. Oslavujte ho, všetci ľudia.**

**P**ristúpila žena zapáchajúca zlom a poškvrnená, \* prelievajúc slzy. Milovala Spasiteľa \* a vyznala svoju bolesť: \* „Ako sa pozriem k tebe, Vládca? \* Veď sám si prišiel zachrániť márnotratnicu. \* Vzkries ma z hlbiny mŕtvu. \* Lazára si zdvihol zo štvordenného hrobu, \* prijmi mňa, kajúcu Pane a spas ma.“

**Verš: Lebo veľké je jeho milosrdenstvo voči nám a pravda Pánova trvá na veky.**

Zúfalá nad životom a vedomá svojej nemravnosti, \* vzala myro a pristúpila k tebe hovoriac: \* „Neodvrhni ma hriešnu, Narodený z Panny, \* neprehliadni moje slzy, Radosť anjelov, \* ale prijmi ma kajúcu, \* lebo si ma neodohnal, keď som zhrešila, Pane. \* Pre tvoje veľké milosrdenstvo.“

**Sláva.: I teraz: hl. 8.:**

**P**ane, žena, ktorá padla do mnohých hriechov, \* dotýka sa tvojho Božstva. \* Prijíma úlohu myronosičky, \* s plačom ti prináša myro ešte pred pohrebom a volá: \* „Beda mi, lebo noc mi zrodila blud nezdržanlivosti, \* temnú a bezmesačnú príležitosť k hriechu. \* Prijmi potoky mojich sĺz, \* ty, ktorý privádzaš oblakmi vodu do mora, \* prikloň sa k môjmu úprimnému vzdychaniu, ty, ktorý skláňaš nebesia, \* svojím nevysloviteľným ponížením, \* aby som obozkávala tvoje prečisté nohy \* a znovu ich utrela vlasmi svojej hlavy, \* ktorými sa v raji Eva v strachu zakryla, \* keď si sa ohlásil svojimi krokmi. \* Množstvo mojich hriechov a priepasti tvojich zámerov \* kto preskúma, Spasiteľu mojej duše? \* Neprehliadni mňa, tvoju služobnicu \* lebo v tebe je nevysloviteľné milosrdenstvo.“